Dôvodová správa

Všeobecná časť

     Návrh nariadenia vlády bol vypracovaný v súvislosti so zosúlaďovaním právnych predpisov  s právom Európskych spoločenstiev a Európskej únie v rámci negociačnej kapitoly 13 Sociálna politika a zamestnanosť. V tejto kapitole sú zaradené aj smernice EHS upravujúce požiadavky na bezpečnosť a ochranu zdravia pri práci. Základnou smernicou upravujúcou túto problematiku je tzv. rámcová smernica Rady 89/391/EHS z 12. júna 1989 o zavedení opatrení na zdokonalenie bezpečnosti a zdravia zamestnancov pri práci. Požiadavky tejto smernice boli do právneho poriadku SR prevzaté zákonom NR SR č. 330/1996 Z.z. o bezpečnosti a ochrane zdravia pri práci v znení zákona č. 95/2000 Z.z. a najmä zákona č. 158/2001 Z.z. 
     Na základe splnomocnenia v čl. 16 ods. 1 tejto rámcovej smernice bolo vydaných 16 individuálnych smerníc upravujúcich minimálne požiadavky na zaistenie bezpečnosti a ochrany zdravia pri práci pre rôzne oblasti pracovnej činnosti. Z uvedeného počtu smerníc dve ustanovujú minimálne požiadavky na bezpečnosť a ochranu zdravia pri práci v oblasti ťažby nerastov. Ide o smernicu Rady 92/91/EHS z 3. 11. 1992 o minimálnych požiadavkách na zlepšenie bezpečnosti a ochrany zdravia zamestnancov pri ťažbe nerastov vŕtaním  a smernicu Rady 92/104/EHS z 3. 12. 1992 o minimálnych požiadavkách na zlepšenie bezpečnosti a ochrany zdravia zamestnancov pri povrchovej a podzemnej ťažbe nerastov.
     Podľa plánu legislatívnych úloh vlády SR schváleného uznesením vlády SR č. 45 zo 17. 1. 2001 bola na november 2001 ustanovená úloha predložiť návrhy dvoch nariadení vlády, ktorými by sa z dôvodu harmonizácie s právom Európskych spoločenstiev a Európskej únie prevzali samostatne minimálne požiadavky uvedených smerníc.
     Vzhľadom na to, že ustanovenia oboch uvedených smerníc vrátane ich príloh sú v podstatnej časti totožné bol spracovaný návrh len jedného nariadenia vlády, ktorý preberá ustanovenia oboch uvedených smerníc. Rovnako v tejto veci postupovali aj SRN, ktorá jedným spolkovým banským nariadením prevzala požiadavky  týchto smerníc.
     Keďže aj doteraz platné právne predpisy v Slovenskej republike vyžadovali plnenie prakticky všetkých ustanovení uvedených v návrhu nariadenia vlády, prijatím tohto návrhu by nemali vzniknúť pre zamestnávateľov nové výraznejšie finančné náklady a to ako na existujúcich tak aj na novozriaďovaných pracoviskách, na ktoré sa toto nariadenie bude vzťahovať.
     Návrh nariadenia vlády je v súlade s Ústavou SR.
     Návrh nariadenia vlády nebude mať finančný dosah na štátny rozpočet ani na zamestnanosť a tvorbu pracovných miest.
     Návrh nariadenia vlády je v plnom súlade s právom Európskych spoločenstiev a Európskej únie a dohodami Rady Európy.

DOLOŽKA ZLUČITEĽNOSTI

návrhu nariadenia vlády Slovenskej republiky s právom Európskej únie

1.	Navrhovateľ návrhu nariadenia vlády:  Ministerstvo hospodárstva Slovenskej republiky

2.	Návrh nariadenia vlády Slovenskej republiky o minimálnych požiadavkách na bezpečnosť a ochranu zdravia zamestnancov pri banskej činnosti  a pri dobývaní ložísk nevyhradených nerastov.

3.	a) Návrh nariadenia vlády Slovenskej republiky patrí medzi prioritné oblasti aproximácie práva obsiahnuté v čl. 70 Európskej dohody o pridružení:

-	podľa čl. 70 Európskej dohody o pridružení zahŕňa nasledovné oblasti: ochrana pracovníkov na pracovisku, ochranu zdravia a života ľudí

Priorita plnenia NPAA – áno

Priorita v rámci plnenia NPAC a PV/BK – áno, kapitola BK č. 13 – Sociálna politika a zamestnanosť

b) V negociačnej pozícii ku kapitole 13 Sociálna politika a zamestnanosť prevzala SR záväzok akceptácie acquis a pripravenosť na jeho implementáciu v plnom rozsahu k 1. 1. 2002.

4.	a) Zmluva o Európskej únii, čl. 137
          Smernica Rady 89/391/EHS z 12. júna 1989 o zavedení opatrení na zdokonalenie bezpečnosti a zdravia zamestnancov pri práci.    
Smernica Rady 92/91/EHS z 3. 11. 1992 o minimálnych požiadavkách na zlepšenie bezpečnosti a ochrany zdravia zamestnancov pri ťažbe nerastov vŕtaním.
Smernica Rady 92/104/EHS z 3. 12. 1992 o minimálnych požiadavkách na zlepšenie bezpečnosti a ochrany zdravia zamestnancov pri povrchovej a podzemnej ťažbe nerastov.
  
Preklad smerníc sa nachádza v CPJ SIAP ÚV SR.

5.	a) úplná
b) – 
c) – 
d) – 

6.	Gestorstvo: MH SR

7.	Na príprave návrhu nariadenia vlády sa podieľali odborní a právni experti:

Ing. Viktor Barát, Hlavný banský úrad
Ing. Vladimír Nárožný, Hlavný banský úrad
JUDr. Dušan Vilim, MH SR
JUDr. Boris Balog, MH SR

Osobitná časť

K § 1

     Rozsah platnosti návrhu nariadenia vlády vychádza z platného právneho poriadku SR a to ako po stránke právnej terminológie tak aj jej obsahu. Preto je rozsah platnosti prevzatý z  § 2 a  § 3 písm. a) zákona Slovenskej národnej rady č. 51/1988 Zb. o banskej činnosti, výbušninách a o štátnej banskej správe. Tým sa zabezpečuje väzba návrhu nariadenia vlády na platné právne predpisy v oblasti baníctva. V takto ustanovenom rozsahu platnosti sú obsiahnuté všetky činnosti vymedzené v čl. 2 oboch smerníc, ktorých požiadavky návrh nariadenia preberá.
     Rozsah platnosti je vymedzený aj v súlade s nariadením vlády SR č. 201/2001 Z.z. o minimálnych bezpečnostných a zdravotných požiadavkách na pracovisko. Podľa § 3 ods. 2 písm. c) sa ustanovenia tohto nariadenia nevzťahujú na banskú činnosť a dobývanie ložísk nevyhradených nerastov, teda na činnosti na ktoré sa bude vzťahovať predkladaný návrh nariadenia vlády. Ostatná činnosť je upravená nariadením vlády Slovenskej republiky č. 159/2001 Z.z. o minimálnych bezpečnostných a zdravotných požiadavkách pri používaní pracovných prostriedkov, vyhláškou Slovenského banského úradu č.21/1989 Zb. o bezpečnosti a ochrane zdravia pri práci a bezpečnosti prevádzky pri banskej činnosti a činnosti vykonávanej banským spôsobom v podzemí, vyhláškou Slovenského banského úradu č.29/1989 Zb. o bezpečnosti a ochrane zdravia pri práci a bezpečnosti prevádzky pri banskej činnosti a činnosti vykonávanej banským spôsobom  na povrchu, vyhláškou Slovenského banského úradu č. 50/1989 Zb. o bezpečnosti a ochrane zdravia pri práci a bezpečnosti prevádzky pri úprave a zušľachťovaní nerastov.

K § 2

     Vymedzenie pojmu pracovisko sa preberá v znení ako je ustanovené v smerniciach, ktoré toto nariadenie preberá. Nie je pritom v rozpore ani s vymedzení tohto pojmu v platných právnych predpisoch upravujúcich činnosti, na ktoré sa vzťahuje návrh tohto nariadenia (napr. vyhláška Slovenského banského úradu č. 21/1989 Zb.).

K § 3

     Všeobecné povinnosti zamestnávateľa sa v zásade preberajú zo smerníc s tým, že namiesto pojmu dokumenty bezpečnosti a ochrany zdravia sa používa pojem prevádzková dokumentácia, ktorý sa preberá z platných právnych predpisov a aj podľa nich musí táto dokumentácia obsahovať okrem iného aj všetky aspekty bezpečnosti a ochrany zdravia pri práci a bezpečnosti prevádzky tak ako ich ustanovujú smernice.

K § 4 až 6

     Tu sú ustanovené ďalšie povinnosti zamestnávateľov pre oblasť protipožiarnej a protivýbuchovej prevencie, ako aj pre zabezpečenie prostriedkov na záchranu a vyrozumenie zamestnancov v prípade hroziaceho nebezpečenstva.

K § 7

     Ustanovuje sa povinnosť informovať zamestnancov o opatreniach na zaistenie ich bezpečnosti a ochrany zdravia a to zrozumiteľným spôsobom nie len z hľadiska použitého jazyka ale aj z toho hľadiska, aby zamestnanci správne a presne pochopili obsah týchto opatrení a vedeli sa v prípade potreby podľa nich správať.

K § 8

     V závislosti od zdravotných a bezpečnostných rizík pri práci sa ustanovuje povinnosť zabezpečiť lekárske prehliadky zamestnancov ako aj právo zamestnanca na preventívnu lekársku prehliadku.

K § 9

     Spolupráca zamestnávateľa a zamestnancov sa bude uskutočňovať podľa príslušných ustanovení zákona NR SR č. 330/1996 Z.z. v znení neskorších predpisov.

K § 10

     Pre aplikáciu tohto nariadenia na pracoviskách, ktoré budú v prevádzke ku dňu jeho účinnosti, sa ustanovuje prechodné obdobie dva roky.

K § 11

    Účinnosť nariadenia sa navrhuje od 1. apríla 2002.

K prílohe č. 1

     Príloha nariadenia je rozdelená na štyri časti označené písmenami A, B, C a D.
     V časti A sú ustanovené minimálne požiadavky na všetky činnosti upravené nariadením a v častiach B, C a D sú osobitné doplňujúce požiadavky pre tie druhy činnosti, ktoré si vzhľadom na ich špecifiká takúto úpravu vyžadujú.
     Minimálne požiadavky ustanovené v prílohe sú prevzaté z príloh smerníc 92/91 a 92/104. Nie je prevzatá kapitola C z prílohy k smernici 92/91 upravujúca osobitné minimálne požiadavky použiteľné pre morskú oblasť vzhľadom na to, že SR nie je prímorským štátom a more na ťažbu ropy alebo plynu nevyužíva. Obdobne tieto požiadavky neprevzala ani Česká republika.

K prílohe č. 2

     Táto príloha je spracovaná na základe § 3 ods. 4 zákona č. 19/2002 Z.z. a uvádza sa v nej označenie vykonávaných právnych aktov Európskych spoločenstiev a Európskej únie, ako aj údaje o tom, kde sa nachádzajú preklady smerníc, ktoré sa týmto nariadením preberajú.